Document ID: 32011D0467
Publication Date: 2011-07-19

Content:
DEĊIŻJONI TAL-KUNSILL
tad-19 ta’ Lulju 2011
dwar il-pożizzjoni li għandha tittieħed mill-Unjoni Ewropea fi ħdan il-Kumitat Konġunt UE-Svizzera stabbilit mill-Artikolu 14 tal-Ftehim bejn il-Komunità Ewropea u l-Istati Membri tagħha, minn naħa waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni, fir-rigward tas-sostituzzjoni tal-Anness III (Rikonoxximent reċiproku tal-kwalifiki professjonali) tiegħu
(2011/467/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(9) flimkien mal-Artikoli 46, 53 u 62 tiegħu,
Wara li kkunsidra l-proposta mill-Kummissjoni Ewropea,
Billi:
(1)
Il-Ftehim bejn il-Komunità Ewropea u l-Istati Membri tagħha, minn naħa waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni (“il-Ftehim”) ġie ffirmat fil-21 ta’ Ġunju 1999 u daħal fis-seħħ fl-1 ta’ Ġunju 2002.
(2)
L-Artikolu 14 tal-Ftehim jistabbilixxi Kumitat Konġunt. Skont l-Artikolu 18 tal-Ftehim, emendi għal, inter alia, l-Anness III (Rikonoxximent reċiproku tal-kwalifiki professjonali) tiegħu jridu jiġu adottati b’deċiżjoni ta’ dak il-Kumitat Konġunt.
(3)
Sabiex tinżamm l-applikazzjoni koerenti u korretta tal-atti legali tal-UE u sabiex jiġu evitati diffikultajiet amministrattivi u possibbilment legali, l-Anness III tal-Ftehim għandu jiġi emendat bil-għan li jintegra l-atti legali l-ġodda tal-UE li attwalment il-Ftehim ma jagħmilx referenza għalihom.
(4)
Fl-interess taċ-ċarezza u tar-razzjonalità, l-Anness III tal-Ftehim għandu jiġi kkonsolidat u sostitwit b’Anness ġdid.
(5)
Il-pożizzjoni tal-Unjoni fi ħdan il-Komitat Konġunt UE-Svizzera għandu għalhekk ikun ibbażat fuq l-abbozz tad-Deċiżjoni mehmuż,
ADOTTA DIN ID-DEĊIŻJONI:
Artikolu 1
Il-pożizzjoni li għandha tittieħed mill-Unjoni Ewropea fi ħdan il-Kumitat Konġunt UE-Svizzera stabbilit bl-Artikolu 14 tal-Ftehim bejn il-Komunità Ewropea u l-Istati Membri tagħha, minn naħa waħda, u l-Konfederazzjoni Svizzera, min-naħa l-oħra, dwar il-moviment liberu tal-persuni, fir-rigward tas-sostituzzjoni tal-Anness III (Rikonoxximent Reċiproku tal-kwalifiki professjonali) tiegħu għandha tkun ibbażata fuq l-abbozz tad-Deċiżjoni tal-Kumitat Konġunt UE-Svizzera mehmuż ma’ din id-Deċiżjoni.
Artikolu 2
Id-Deċiżjoni tal-Kumitat Konġunt UE-Svizzera għandha tiġi ppubblikata f’Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, id-19 ta’ Lulju 2011.

Metadata:
Eurovoc Level 1 Categories: 100145
100149
100147
100150
100161
100144
Eurovoc Level 2 Categories: 100277
100283
100217
100174
100282
100215
100183
100197
100182
Eurovoc Level 3 Categories: 2351
5769
122
2106
913
187
2467
567
2789
474
All Eurovoc Categories: 1633
2932
3594
3604
4324
5141
5178
5509